ด่วน! สื่อนอกตีข่าวจีนพร้อมยุติสงครามการค้าสหรัฐ หวังเจรจาแก้ไขความขัดแย้งอย่างสงบ
ด่วน! จีนพร้อมยุติสงครามการค้าสหรัฐ หวังเจรจาแก้ไขความขัดแย้งอย่างสงบ
ด่วน! สื่อนอกตีข่าวจีนพร้อมยุติสงครามการค้าสหรัฐ หวังเจรจาแก้ไขความขัดแย้งอย่างสงบ
26 ส.ค. 2562

สืบเนื่องจากประเด็นที่ประธานาธิบดีโดนัลด์ ทรัมป์ ประกาศว่า สหรัฐจะปรับขึ้นภาษีนำเข้าสินค้าจีนวงเงิน 2.50 แสนล้านดอลลาร์ เป็น 30% จาก 25% ในปัจจุบัน โดยจะเริ่มตั้งแต่วันที่ 1 ต.ค.นี้ ซึ่งเป็นวันครบรอบ 70 ปีของการก่อตั้งสาธารณรัฐประชาชนจีน
โดย ปธน.ทรัมป์ ยังได้ประกาศปรับขึ้นภาษีที่ได้วางแผนไว้สำหรับสินค้าจีนวงเงิน 3 แสนล้านดอลลาร์ เป็น 15% จาก 10% ด้วย โดยจะเริ่มเก็บภาษีผลิตภัณฑ์บางส่วนตั้งแต่วันที่ 1 ก.ย. และเลื่อนการเก็บภาษีสินค้าดังกล่าวราวครึ่งหนึ่งไปเป็นวันที่ 15 ธ.ค.
ทั้งนี้ ปธน.ทรัมป์ได้ปรับขึ้นภาษีนำเข้าสินค้าจีน เพื่อตอบโต้จีนที่ประกาศว่าจะเรียกเก็บภาษี 5-10% จากสินค้านำเข้าของสหรัฐวงเงิน 7.5 หมื่นล้านดอลลาร์ ในการเก็บภาษี 2 รอบ โดยจะมีผลบังคับใช้ในวันที่ 1 ก.ย. และ 15 ธ.ค. นอกจากนี้ จีนจะเรียกเก็บภาษี  25% ต่อรถยนต์นำเข้าจากสหรัฐ และเก็บภาษี 5% ต่อชิ้นส่วนรถยนต์สหรัฐ โดยจะมีผลบังคับใช้ในวันที่ 15 ธ.ค.62
 
อย่างไรก็ตาม ล่าสุด ในวันนี้ (26 ส.ค.62) สำนักข่าวรอยเตอร์ รายงานว่า จีนออกมาประกาศพร้อมเจรจาเพื่อแก้ไขปัญหาข้อพิพาททางการค้ากับสหรัฐอย่างสงบ และเพื่อไม่ให้มีข้อพิพาทเพิ่มขึ้นอีก โดยรองนายก หลิว เหอ ของจีนเน้นย้ำว่าประเทศจีนจะไม่ได้ผลประโยชน์ใดๆจากสงครามการค้าในครั้งนี้ รวมไปถึงทั่วโลกด้วยเช่นกัน พร้อมกันนั้นยังกล่าวว่า ทางจีนยินดีต้อนรับธุรกิจจากบริษัททั่วโลก รวมถึงบริษัทสัญชาติอเมริกันด้วยเช่นกัน
ด้าน หนังสือพิมพ์ฉงชิ่ง มอร์นิ่ง โพสต์ของจีนรายงานว่า นายหลิว เหอ รองนายกรัฐมนตรีจีนเปิดเผยในวันนี้ว่า จีนเต็มใจที่จะแก้ไขข้อพิพาทการค้ากับสหรัฐผ่านทางการเจรจาอย่างสงบ และจีนต่อต้านการขยายขอบเขตของข้อพิพาทการค้าอย่างเด็ดขาด โดยนายหลิว ซึ่งเป็นหัวหน้าคณะเจรจาการค้าของจีน ได้แสดงความเห็นดังกล่าวในการประชุมด้านเทคโนโลยีซึ่งจัดขึ้นที่เมืองฉงชิ่ง ทางตะวันตกเฉียงใต้ของจีน